Onsdag kveld vant en nordmann hele førstepremiepotten alene, men hovedpersonen selv er etter all sannsynlighet ikke klar over at han nå kan kalle seg millionær.

Etter å ha ringt vinneren flere ganger både onsdag kveld og torsdag formiddag har fortsatt ikke vinneransvarlig Ingrid Roterud Mathisen fått tak i vedkommende.

– Vi har ikke fått pratet med han, men vi har fått kontakt på sms, sier Mathiesen om forsøkene på å oppnå kontakt.

Hun håper mannen nå ringer henne opp igjen slik at hun kan overbringe vinnerbudskapet.

Historiens tredje største millionpremie

Roterud Mathisen er usikker på om mannen er klar over hva anropene fra Norsk Tipping betyr.

– Vi vet ikke hvorvidt han er klar over at han har vunnet. Vi antar at han hadde ringt tilbake hvis han hadde forstått at han er millionær, sier Roterud Mathisen.

Den norske spilleren tok hele førstepremiepotten alene onsdag kveld og vant svimlende 319.332.895 kroner.

Tallene i onsdagens vinnerrekke var 3, 11, 14, 30, 34 og 47 og vikingtallet 1.

Dette er historiens tredje største millionpremie fra Norsk Tipping, og den nest største i Vikinglotto.

Den høyeste premieutbetalingen var på 441,3 millioner kroner i Eurojackpot i august i fjor.

Den nest største er 341,3 millioner kroner i Vikinglotto utbetalt i november i fjor, opplyser Norsk Tipping.

319 MILLIONER: En norsk spiller vant førstepremien i Vikinglotto på 319 millioner kroner onsdag kveld. Du trenger javascript for å se video. 319 MILLIONER: En norsk spiller vant førstepremien i Vikinglotto på 319 millioner kroner onsdag kveld.

– Alltids spennende å ringe vinnere

Mange drømmer om å få Telefonen fra Hamar, telefonen som bekrefter at du er blitt spillmillionær hos Norsk Tipping, men det er ikke alltid de lykkes med å få tak i vinneren.

– Det skjer rett som det er at det ikke passer for vinneren å snakke med oss. Trekningene skjer på kveldstid og da er ofte folk opptatt, sier Roterud Mathisen.

Hun sier pulsen var høy da hun prøvde å kontakte storvinneren onsdag kveld

– Det er alltids spennende å ringe vinnere av store premier. Vi er spent på hvem vi møter i den andre enden, og hvor i livet vedkommende er i, sier hun.

– Alle drømmer om å være i den andre enden når vi ringer, sier hun.